Dombås kirke

Dombås kirke er en korskirke fra 1939 i Dovre kommune i Innlandet fylke. Kirken har 260 plasser. Den er tegnet av arkitekt Magnus Poulsson. Den var stengt 2020-2024 på grunn av brannskader. Kirken er murt av permisk sandstein (sparagmitt) fra Gudbrandsdalen, lokalt kalt Jøndalsstein. De mange takflatene over hverandre er inspirert av stavkirke. Magnus Poulssen hadde opprinnelig skissert et bygg i treverk, men i stedet valgte kommunen stein fra det nye steinbruddet. Gaute Brochmann, arkitekturanmelder i Morgenbladet, mener at materialvalget, utformingen og mangel på dekor gir kirken et tungt, kjedelig og kaldt uttrykk sett utenfra. Magnus Poulsson hadde ansvaret for den nye Kvam kirke (reist i tømmer 1952) med mange likhetstrekk i eksteriøret. Dombås kirke er inspirert av den daværende Kvam kirke (fra 1778) som brant under kampene i 1940. Den har valmtak og høyt, slankt spir som er typisk i Gudbrandsdalen. Altertavlen viser den tronende Kristus og ti små bilder fra Kristi liv. Den ble laget av Greta Thiis. Poulsson kjente Helge Thiis og sørget for at Greta Thiis fikk oppdraget med altertavlen. Kirken står midt i Dombås, omkring 1 km nord for Dombås stasjon, rett vest for krysset mellom E6 og E136. Til 1860 sognet Dombås til Lesja kirke og Dombås ble da overført til Dovre. Da kjørevei over Lesja og Dovrefjell ble lagt om Dombås på 1800-tallet, og Dombås ble knutepunkt for Raumabanen og Dovrebanen, skapte det vekst i grenda tidlig på 1900-tallet. Dombås ble etterhvert største befolkningskonsentrasjon i Dovre kommune. På 1920-tallet ble det tatt initiativ til å reise kapell på Dombås blant annet i form av pengeinnsamling. Professor Sverre Pedersen ved NTH var involvert i planarbeidet blant annet med utpeking av tomt. Pedersen var involvert i planleggingen av Dombås, men hans skisse til kirke ble ikke godt mottatt lokalt. Magnus Poulsson hadde feriert på Dombås hotell og kjente området og de eksisterende kirkene i Gudbrandsdalen. Poulsson ble inspirert av eldre korskirker i dalen. Kongelig resolusjon av 29. mai 1935 ga tillatelse til å reise kapell etter Poulssens tegning på angitt tomt, og bygging begynte samme år. Poulsson dekorerte selv prekestolen dagen før innvielsen 24. september 1939. Kirken har en stor og en lite klokke, donert av syforeningen og av privatpersoner. Brann i 2020 Kirken fikk store skader etter brann som ble påtent natt til 20. februar 2020. Skadene ble anslått til en verdi på rundt 20 millioner kroner. I mars 2020 ble en somalisk statsborger siktet for brannstiftelse på Dombås og forsøk på brannstiftelse i Sel kirke 20. mars. Mannen oppgav som motiv at han var sint fordi politiet ikke gjorde noe da en mann satte fyr på koranen. Han ble dømt til fire år og to måneders fengsel og til å betale erstatning. Gjenoppbygging Kirken ble gjenåpnet i april 2024. De bærende veggene, taket og spiret overlevde brannen, skadene var i hovedsak innvendig der alt var ødelagt. Gjenoppbygging og reparasjon kostet 35 millioner kroner. Det nye interiøret ble ikke laget som en kopi av det ødelagte. Midtpartiet har løse stoler i stedet for faste kirkebenker. Arkitekt Erik Langdalen hadde ansvaret for ny utforming av det nye interiøret som er relativt fargerikt lys blått, grønt, matt rød og gult. Gaute Brochmann beskriver det nye interiøret som helhetlig og svært vellykket, og som nokså ulikt det triste eksteriøret. I 2024 ble det klart at billedkunstner Borgny Svalastog og arkitekt Tarjei Østrem Svalastog vant konkurransen om å utsmykke interiøret Referanser Kilder Tallerås, Pål H. (1978). Kyrkjene i Dovre. Dombås: Dovre kommune. Rasmussen, Alf Henry (1993). «Dombås kirke». Våre kirker. Norsk kirkeleksikon. Kirkenær: Vanebo forlag. s. 607. ISBN 82-7527-022-7. Eksterne lenker (no) «Dombås kirke». Kirkesøk. Den norske kirke. (no) «Dombås kirke». Kulturminnesøk. Riksantikvaren – Direktoratet for kulturminneforvaltning.